暇日邀王天任諸公遊南坡天任有詩因次韻  其四
作者：虞儔
朝代：宋

paragraphs: 君家有西園，望我南山巔。
觴詠繼曲水，花石希平泉。
長溝流砌下，遠岫列楹前。
春風一披拂，百卉爲渠妍。
迨茲夏日永，杖履宜盤旋。
梅黄已過雨，清潤霽景鮮。
主人雖好事，欲往無由緣。
似聞三徑深，日夜長苔錢。
行當載酒過，高情與君宣。
飛鴻渺天末，浴鷺來平川。
良辰恐易失，勿待月下弦。
前者坐中看，俱是桂堂仙。
酒豪倒金壺，詩健輕華牋。
琴弄朱弦古，碁枰寒玉圓。
君才尤中的，霜鶻無空拳。
諄復記幽會，舂容看大篇。